open-index/open-wikipedia-markdown huggingface dataset:
מנחם ברוד

**מנחם מנדל (מנדי) יצחק הלוי ברוד** (נולד בח' בכסלו ה'תש"ך, 9 בדצמבר 1959) שימש דובר חב"ד. עורך שיחת השבוע ומחבר ספרים.

## ביוגרפיה
ברוד נולד בריגא שבברית המועצות, לישראל ופרלה ברוד. בהיותו בן חמש, בשנת ה'תשכ"ה (1965), עלתה משפחתו לישראל והשתקעה בכפר חב"ד. למד בישיבות תומכי תמימים לוד וכפר חב"ד ובמגדל העמק. בסוף ה'תש"מ (1980) נסע ללמוד בישיבת תומכי תמימים המרכזית 770 בניו יורק. בשנת ה'תשמ"ג (1983) התחתן עם מרים בת יצחק רודרמן, החל לעבוד בארגון צעירי אגודת חב"ד בישראל ומונה לעורך הפרסומים וההוצאה לאור. בשנת ה'תשמ"ו (1986) התמנה לדובר הארגון. בתחילת שנות ה-90 הפך לדובר חב"ד בישראל.

ברוד עורך את עלון פרשת השבוע של צעירי חב"ד "שיחת השבוע", וממונה על מערך הפרסומים של צעירי חב"ד. היה העורך של השבועון התקשרות בין השנים ה'תשנ"ד - ה'תשע"ג. כתב וערך ספרים. בשנים ה'תשס"ז - ה'תשס"ח כתב טור קבוע בשבועון "כפר חב"ד" בשם "לא סוד בברוד". בשנת ה'תשס"ט (2009) הגיש ברדיו קול חי את תוכנית הרדיו "בקהל חסידים".

משנת 2016 משמש עורך בהוצאת ספרים מעיינותיך.

### חיים אישיים
מחתונתו עד ה'תשנ"ג התגורר בבת ים. היום גר ביישוב כפר חב"ד, הוא אב לתשעה ילדים.

אחיו הרב אליעזר ברוד, הוא רב היישוב כרמי יוסף וחבר מועצת הרבנות הראשית. גיסו הוא הסופר זלמן רודרמן.

## ספריו
* **יומן קבוצה תשמ"א**, 1982, מאורעות שנת תשמ"א במרכז חב"ד העולמי – 770
* **ימות המשיח**, הוצאת צעירי אגודת חב"ד. מהדורה ראשונה 1993, מהדורה מורחבת 2013
* **מה ידוע לך על חב"ד**, הוצאת אשל, 1999
* **הנקודה החב"דית**, חוברת בליבון עניינים וסוגיות בעולמה של חסידות חב"ד, 2004
* **נשמה עם עצמה**, 2004
* **סודות הגאולה**, מנוקד, הוצאת צעירי אגודת חב"ד, 2011
* **להבין חסידות** - מושגי יסוד בעולם המחשבה החסידי, הוצאת ספרים מעיינותיך, 2018
* **להבה בקרח**, סרט של מסע מיוחד שנערך לרגל יום ההילולא השמונים של כ"ק אדמו"ר הרש"ב, בב' בניסן תש"ס, 2006
* **סוגיות יסוד** - עשר סוגיות מרכזיות באמונה ובמחשבה היהודית מתוך משנת הרבי מליובאוויטש. הוצאת ספרים מעיינותיך, 2023

### ספרים בעריכתו
* **שולחן שבת**, רעיונות לפרשת השבוע, מעובדים מתורתו של הרבי מלובביץ' על הפרשה (שישה כרכים)
***שולחן חג**, כרך המכיל רעיונות לחגי ומועדי ישראל, מעובדים מתורתו של הרבי מלובביץ'
* **בן י"ג למצוות**, לקט הלכות בר-מצווה
* **הפצת היהדות במשנת הרבי**, הוצאת מכון ליובאוויטש, 2007
* **צעירי אגודת חב"ד**
* **בית בישראל**
* **צדיקים למופת**, סיפורים נבחרים על צדיקי הדורות, הוצאת צעירי אגודת חב"ד, שני חלקים, 2013-2015, מתוך מדור 'מעשה שהיה' בגיליון שיחת השבוע
* **תשובות לשאלות החיים**, מבחר מאיגרות הרבי מלובביץ', הוצאת ידיעות ספרים, 2015
* **תהילים שלי**, ספר תהילים מבואר ומאויר לילדים, הוצאת צעירי אגודת חב"ד, ל"ג בעומר תשע"ה
* **התורה שלי**, חומש מבואר ומאויר לילדים, בהוצאת צעירי אגודת חב"ד ו'מעיינותיך'. חומשים בראשית - דברים, תשע"ו-תש"ף
* **יוצאים לחירות**, מבחר מכתבים לפסח מהרבי מליובאוויטש, בהוצאת ספריית מעיינותיך, ירושלים תשפ"ב (2021)

## קישורים חיצוניים
* כמה חב"דניקים יש בעולם? תשובת הרב ברוד
* מנחם ברוד באתר col
* דוד רוטנברג, א סוד אין ברוד, חרדים10, 13 באוקטובר 2021
* 
* כל הכתבות על הרב מנחם ברוד, באתר ערוץ 7

## הערות שוליים

קטגוריה:דוברים ישראלים
קטגוריה:חסידי חב"ד
קטגוריה:כפר חב"ד: אישים
קטגוריה:חרדים ישראלים
קטגוריה:עיתונאים כותבי עברית
קטגוריה:ישראלים ילידי ברית המועצות
קטגוריה:עולים בשנות ה-1960
קטגוריה:סגל רדיו קול חי
קטגוריה:סגל שבועון כפר חב"ד
קטגוריה:עיתונאים ושדרנים חסידי חב"ד
קטגוריה:ישראלים שנולדו ב-1959
נטליזומאב

**נטליזומאב** (Natalizumab) היא טיפול לטרשת נפוצה מסוג התקפי-הפוגתי, המונעת את כניסת תאי מערכת החיסון אל המוח ובכך מגינה עליו מפני הרס עצמי. זהו נוגדן המהונדס חלקו מנוגדן אדם וחלקו האחר מנוגדן עכברי. התרופה נמכרת בישראל בשם המסחרי **טיסברי** (Tysabri).

בטרשת נפוצה, תאי ה-T עוברים מן הפריפריה דרך מחסום דם-מוח, השולט על העברה של חומרים מהדם למוח, ותוקפים את המיאלין.  הנטליזומאב נקשרת לתאי המערכת החיסונית (תאי T ותאי B) ומונעת את כניסתם למוח דרך מחסום דם-מוח. כתוצאה מהטיפול ישנה ירידה בתדירות התלקחויות הסימפטומים של המחלה.

## אופן הפעולה של נטליזומאב
נטליזומאב נקשרת למולקולות הדבקה על תאי הדם הלבנים. מולקולות ההדבקה נקראות Alfa 4 Integrin. על ידי קשירת הנטליזומאב למולקולות ההדבקה הנמצאות על תאי הדם הלבנים, נמנעת חדירתם של תאי הדם הלבנים ממערכת הדם אל המוח.

בנוסף נקשרת הנטליזומאב גם למולקולות הדבקה הנקראות VCAM, הנמצאות על תאים אנדותליאלים דלקתיים בעורקים, בוורידים ובנימים. על ידי כך נמנעת כניסתם של תאי הדם הלבנים למוח. 

## ממצאים
במחקר רב-מרכזי וכפול-סמיות שבדק את יעילותה של נטליזומאב לעומת פלצבו ב-942 חולים הלוקים בטרשת נפוצה מסוג התקפי-הפוגתי נמצא כי מינון של 300 מ"ג נטליזומאב שניתן כל 4 שבועות בעירוי, למשך 116 שבועות המחקר, הפחית באופן מובהק את תדירות ההתקפים השנתית ב-68% (P<0.001). כמו כן נצפתה ירידה של 54% בהתקדמות הנכות הקבועה של החולים (P<0.001). בדיקות MRI שנערכו לחולים בתום שנתיים הראו ירידה של 92% בנגעים מואדרי גדוליניום (Gd+) המעידים על תהליך דלקתי פעיל חדש (P<0.001). שיפור מובהק נמצא גם במצב הקוגניטיבי של החולים (PASAT3 test), וירידה מובהקת באטרופיה של המוח יחסית לפלסבו (P=0.005)

## אופן השימוש
נטליזומאב ניתנת בעירוי תוך-ורידי האורך כשעה אחת לארבעה שבועות

## תופעות לוואי
תופעות לוואי בשכיחות נמוכה הן זיהומים, כולל דלקת ריאות, רגישויות כגון פריחה, חום, תת-לחץ דם, כאבים בחזה ודיכאון. תופעות לוואי נפוצות יותר הן זיהומים בדרכי השתן, במערכת הנשימה, במערכת העיכול, כאבי ראש, דיכאון, כאבי פרקים והפרעות בווסת. תופעת לוואי נוספת היא חולי מוח מתקדם רב-מוקדי, מחלה נדירה ולרוב גם קטלנית אשר נגרמת מנגיף ה-JC virus על רקע הפגיעה החיסונית הכרוכה בטיפול בנטליזומאב. הסיכון היחסי ללקות בחולי מוח מתקדם רב-מוקדי מוערך בפי 1.35 לאחר טיפול של שנה בנטליזומאב.

## קישורים חיצוניים
* https://www.tysabri.com/

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:תרופות שמדכאות את מערכת החיסון
קטגוריה:תרופות לפי א'-ב'
סירקוזה (נפה)

**נפת סירקוזה** (באיטלקית: **Provincia di Siracusa**) היא נפה במחוז האוטונומי סיציליה שבאיטליה.
## גאוגרפיה
הנפה משתרעת על שטח של 2,109 קמ"ר, בשנת 2005 התגוררו בה 398,178 נפש ובירתה בעיר סירקוזה. היא שוכנת בדרום-מזרחה של סיציליה, וגובלת בנפת קטניה מצפון, בנפת רגוזה מערב; בים היוני ממזרח. שמה נגזר משם השבט היווני "סוראקוסה" (Συράκουσαι) שמשמעו "ביצה".

הגידולים החקלאיים בנפה הם זיתים, דגנים, שקדים, תאנים, הדרים, גפנים, כותנה ועוד. משק החי כולל גידול כבשים, עזים ובקר. בנפה גם תעשייה פטרוכימית.

הערים העיקריות בנפה, נוסף על סירקוזה, הן אוגוסטה, נוטו (איטליה) ו-ולנטיני.

## קישורים חיצוניים
 
* 

קטגוריה:סיציליה: נפות
נורת'לנד (ניו זילנד)

**חבל נורת'לנד** (באנגלית: **Northland**; במאורית: Te Tai-tokerau, "זנב הדג") הוא החבל הצפוני ביותר בניו זילנד מתוך שישה עשר חבלי ניו זילנד. הוא נמצא בצפון האי הצפוני על רוב שטחו של חצי האי צפון אוקלנד ושטחו הוא 13,789 קמ"ר. חבל נורת'לנד גובל בים טסמן במערב, באוקיינוס השקט במזרח ובחבל אוקלנד בדרום, ואין גבול גאוגרפי ברור ביניהם. נורת'לנד הוא החבל הכפרי ביותר בניו זילנד: מתגוררים בו 226,100 תושבים, פחות ממחצית מהם באזורים אורבניים. העיר הגדולה ביותר בחבל ומקום מושבה של המועצה האזורית היא פאנגרי (Whangarei) שבה מתגוררים כ-48,000 תושבים.

לחבל נורת'לנד יש תפקיד חשוב בהיסטוריה של ניו זילנד. ראשוני המאורים שהגיעו לניו זילנד התיישבו ככל הנראה באזור זה, וגם משלחות ההתיישבות הראשונות של האירופים עגנו לחופיו. בהמשך אף נחתם בשטחו הסכם ואיטנגי בין המאורים למתיישבים האירופים. עד המאה ה-19 היה מכוסה רוב שטחו של האזור ביערות קאורי, אולם במהלך המאה ה-19 נכרתו רוב היערות לתעשיית העץ, כיום נשארו אזורים קטנים של שמורות יער ונעשה מאמץ לשקם את היערות. כמחצית משטחו של החבל מוקדש לחקלאות וליערנות - שניים ממקורות התעסוקה העיקריים של תושביו.

## חלוקה מנהלית
מבחינה מנהלית החבל מחולק לשלוש רשויות אזוריות, כולן מחוזות.

## דמוגרפיה

## קישורים חיצוניים
* 

## הערות שוליים

קטגוריה:ניו זילנד: חבלים
קטגוריה:האי הצפוני
נווט

ממוזער|228px|תכנון נתיב הפלגה**נווט** הוא אדם במטוס או במסוק קרב או בכלי שיט האחראי לניווט הכלי.

## בכלי טיס
במסוק, לנווט מטלות נוספות, ואף יכולת להטיס את המסוק במקרה והטייס אינו מסוגל לכך. במטוסי קרב מתקדמים, לרוב, בנוסף לעבודתו כמנווט ומתכנן נתיב הטיסה, מוכשר הנווט גם בהפעלת מערכות נשק מונחה ולוחמה אלקטרונית. 
ממוזער|228px|גשר של ספינת טילים ממנו מתבצע ניווט הספינה
ממוזער|228px|עמדת ניווט בגשר

## בצי הסוחר
בכלי שיט סוחר או אוניות גדולות, בתפקיד הנווט משמש הקצין השני. הוא גם אחראי על תכנון ההפלגה מנקודת המוצא ועד נמל היעד. הקצין השני הוא הסמכות העליונה המייעצת לרב החובל בתחום הניווט. על אף שהנווט הוא האחראי על תכנון השיט, כדי לחלק את העומס במהלך הפלגות ארוכות, כל קציני הגשר למעשה מנווטים את האוניה ואחראים בתורם על התרעה ועקיפה של עצמים מסוכנים הניצבים בדרכו של כלי השיט מעל ומתחת פני המים ושמירה על בטיחות השיט בדרך אל היעד.

## בחיל הים הישראלי

בספינות הטילים של חיל הים, את תפקיד הנווט ממלא **קצין המשמרת** (קמ"ש) שהוא קצין ימי בדרגת סגן, בוגר קורס חובלים מגמת שיט. הקמ"ש מופקד על פיקוד מוצב הגשר בספינה, על שלל בעלי תפקידיו.
בפלגות הבט"ש, את התפקיד מבצע סגן מפקד הדבור/ דבורה/ שלדג.

**תפקידי קצין המשמרת:**
* תכנון נתיבי השיט. הן בהפלגות אימון והן בגיחות מבצעיות.
* יציאה וכניסה מ/אל מעגנות ונמלים.
* ניווט הספינה בדרך אל היעד המתוכנן.
* בטיחות השיט הכוללת הפעלת מערכות ניווט, מכ"ם, מערכת שליטה ובקרה ואמצעי קשר.
* פיקוח ובקרה על לוחות זמנים. הן זמני שגרת הפעלה והן לוחות זמני אימונים. 
* בקרב: אחראי על ניווט קרבי של כלי השיט המחייב תמרון לירי והפעלת שלל אמצעי הגנה.

זהו התפקיד הראשון שממלא בוגר מגמת שיט בקורס חובלים, טרם יציאתו למבחני כניסה אל בית הספר לפיקוד ימי.

## ראו גם
* נווט קרב

## קישורים חיצוניים

*
קטגוריה:ניווט
קטגוריה:אנשי צוות אוויר
קטגוריה:מקצועות ימיים
נמר אנטולי

ממוזער|שני נמרים בגן חיות
**נמר אנטולי** או **נמר הגליל** (שם מדעי: *Panthera pardus tulliana*) הוא תת-מין של הנמר, אשר מקורו באסיה הקטנה המכונה אנטוליה. בעבר הייתה תפוצתו מהים השחור בצפון ועד הרי יהודה בדרום, אך כיום הוא מצוי בסכנת הכחדה עולמית.

## פיזיולוגיה ותזונה
הנמר האנטולי הוא גדול ממדים וגופו שרירי. נמר אנטולי בוגר שוקל כ-90 קילוגרמים ואורכו כשני מטרים עד שני מטרים וחצי. תוחלת חייו של הנמר היא כ-20 שנים בטבע, אך בשבי הוא חי זמן רב יותר.

הנמר האנטולי הוא טורף, הניזון מבעלי חיים כמו יעלים, עזים, חזירי בר, יחמורים, איילים וחיות נוספות.

## תפוצה

הנמר האנטולי היה נפוץ באסיה הקטנה (טורקיה), ותחום תפוצתו השתרע מקו הגליל בדרום ועד אזור הים השחור בצפון. מאז הכנסת הנשק החם לאזור המזרח התיכון, שהוביל לציד מוגבר של נמרים, לרבות תת-מין זה, החל הנמר האנטולי להיעלם מרוב שטחי תפוצתו. כיום נמר זה מוגדר כנכחד בארץ.

הנמר האנטולי נמצא היום בטורקיה, באזרבייג'ן, בארמניה, בעיראק, בטורקמניסטן, באיראן, ובקזחסטן.

## הנמר האנטולי בישראל

הנמר האנטולי הוא אחד מארבעת תת-המינים של הנמר שחיו בישראל והגדול שבהם. בישראל תפוצתו של הנמר האנטולי התרכזה בגליל, שם ניזון בעיקר מחזירי בר.

במשך השנים התבצעו תצפיות רבות על נמרים בישראל ובהן:
*1834 - לאחר רעידת האדמה בצפת (1837) נמרים נכנסו לתוך העיר.
*1900 - בעשר השנים הראשונות של המאה ה-20 נורו לפחות כ-5 נמרים בסביבות ירושלים.
*1936 - נתפס גור שנקרא טדי בנחל עמוד שליד צפת, לאחר ששוטרים בריטים ירו למוות בנמרה בוגרת שהייתה אימו ושני גורים נוספים של האם הצליחו להימלט. טדי גודל בגן החיות של תל אביב והגולגולת שלו נמצאת באוסף הגן הזואולוגי של אוניברסיטת תל אביב. בשנים 2019–2020 הוצגה הגולגולת במוזיאון בית אוסישקין.
*1938 - באזור גבול לבנון ניצוד נמר מבוגר על ידי אדם מן היישובים הסמוכים.
*1947 - מתחת למשוכת צבר בסביבת הכפר הערבי **מיעאר** שבגליל המערבי נמצאו גופותיהן של שתי ילדות ערביות בנות שבע שנהרגו על ידי נשיכות בצווארן, לאחר שדווח על נוכחות נמר במחוז.
*1957 - עאדל מרעי, רועה מהכפר עכברה, מצא נמר בסביבת הכפר. הנמר ניצוד על ידי משפחת המוכתר, חלד חליחל, ועורו נמסר לפקולטה למדעי הטבע באוניברסיטת תל אביב. בפברואר 1962 איתר הרועה נמר נוסף, אך לא לכד אותו.
*1965 - עבדאללה קאסם ובנו מהכפר הבדואי ערב אל-עראמשה שעל גבול לבנון פגשו את הנמר בנחל בצת באזור נקודת המפגש עם נחל נמר. הנמר שהרגיש לכוד בין האב ובנו תקף את האב. לאחר התגוששות שבה נקטעו 3 מאצבעות ידיו השמאלית (בניסיון למנוע מהנמר לנשוך את צווארו), דקר עבדאללה את הנמר בצווארו. שוטר מג"ב שהוזעק לנקודה ירה בראשו של הנמר הגוסס והרגו. לפי הידוע כיום למדע, היה זה הנמר האנטולי האחרון מסוגו שנצפה בארץ ישראל.

מקום מחייתו של הנמר האנטולי היה בהרי הגליל, ברמת הגולן וגבול הלבנון. עלו טענות שנויות במחלוקת כי נמרים נצפו בעבר גם בגאון הירדן. מארג המזון בישראל נפגע קשות לאחר הכחדתו של הנמר האנטולי מן הגליל, משום שהוא ויסת את אוכלוסיית החזירים ומנע מהם להגיע למצב של פיצוץ אוכלוסין. כיום, עם היעלמות הנמרים בצפון הארץ, נעשים ניסיונות לווסת את אוכלוסיית החזירים על ידי ציידים, אם כי לשיטה זו חסרונות רבים.

## ראו גם
* נמר המדבר
* נמר פרסי
* נמר סיני
* נמר
* מקדש הנמרים
## קישורים חיצוניים

* 
* הנמר האנטולי האחרון 
* צור שיזף, לאן נעלמו הנמרים ? האתר של צור שיזף

## הערות שוליים

קטגוריה:בעלי חיים שתוארו ב-1856
קטגוריה:טקסונים שתוארו בידי אשיל ולנסיין
קטגוריה:נמר
קטגוריה:ארץ ישראל: בעלי חיים שנכחדו
קטגוריה:טורקיה: יונקים
התזמורת הפילהרמונית המלכותית של ליברפול

**התזמורת הפילהרמונית המלכותית של ליברפול** (באנגלית: **Royal Liverpool Philharmonic Orchestra**) היא אחת התזמורות הוותיקות ביותר בממלכה המאוחדת, שמקום מושבה הקבוע הוא בליברפול. התזמורת נוסדה בשנת 1840 בחלקה על ידי הרשות המקומית ומנהלת אותה האגודה הפילהמונית המלכותית של ליברפול. זו התזמורת היחידה באנגליה לה אולם משלה, בעל איכויות אקוסטיות מצוינות. האולם משמש את התזמורת גם למספר רב של הקלטות.

## מנצחים
לתזמורת היו מנצחים ראשיים רבים, בין הידועים בהם ניתן למנות את: מקס ברוך, סר הנרי ווד, סר מלקולם סרג'נט, סר צ'ארלס גרובס, סר ג'ון פריצ'רד ולאחרונה עם המנצח הרוסי וסילי פטרנקו.

המנצח הראשי הנוכחי (מ-2020) הוא דומינגו הינדויאן.

## הקלטות
כתזמורת מקליטה, יש לפילהרמונית של ליברפול רשימת הקלטות מגוונת ועתירת ביקורות חיוביות. התזמורת הקליטה את כל שש הסימפוניות של המלחין הדני קרל נילסן וכן יצירות משל בטהובן, בריטן, דבוז'אק, מאהלר, רחמנינוב, סמטנה, שטראוס, סוק וווהן ויליאמס. בחלק מן ההקלטות משתתפת מקהלת הפילהרמונית של ליברפול, הנהנית משיתוף פעולה חשוב עם התזמורת בקונצרטים באנגליה ומחוצה לה.

## שותפות עם קלאסיק FM
בנובמבר 2001 הודיעו הפילהרמונית המלכותית של ליברפול וקלאסיק FM, תחנת רדיו חשובה לשידורי מוזיקה קלאסית בממלכה המאוחדת, על שותפות חדשנית ביניהן, שהפך את הפילהרמונית ל"תזמורת של צפון מערב אנגליה" מטעם תחנת FM קלאסיק. קשר הזה הוארך עד 2012.

## מנצחים ראשיים

* דומינגו הינדויאן 2020 - ממשיך
* וסילי פטרנקו 2006 - 2020
* ג'רארד שוורץ 2001 - 2006
* פטר אלטריכטר 1997 - 2001
* ליבור פשק 1987 - 1998
* מארק ינובסקי 1983 - 1986
* דייוויד אתרטון 1980 - 1983
* ולטר ולר 1977 - 1980
* צ'ארלס גרובס 1963 - 1977
* ג'ון פריצ'רד 1957 - 1963
* אפרם קורץ 1955 - 1957
* הוגו ריגנולד 1948 - 1955
* מלקולם סרג'נט 1942 - 1948
* לואי כהן - שנות ה-30 של המאה ה-20
* הנרי ווד
* צ'ארלס האלה 1883 - 1895
* מקס ברוך 1880 - 1883

## קישורים חיצוניים

* 

* מה קורה בפילהרמונית של ליברפול, מדריך התיאטרון של ליברפול

קטגוריה:ערכים שבהם תבנית בריטניקה אינה מתאימה
ליברפול
ליברפול, מלכותית
תזמורת הפילהרמונית המלכותית
מנוע V

[200px|שמאל|ממוזער|מנוע V2 של [אופנוע]]
[200px|שמאל|ממוזער|מנוע V10 של [מכונית]]
[200px|שמאל|ממוזער|מנוע V12 דיזל של [Sport utility vehicle|רכב שטח]]
**מנוע V** הוא מנוע בו מסודרים הצילינדרים בשני טורים, כאשר הטלטלים מחוברים לגל ארכובה אחד וכל צמד טלטלים נגדי מחובר לארכובה אחת. בין שני טורי הצילינדרים נוצרת זווית בצורת האות V, ומכאן שמו. קרל בנץ בנה ב-1896 את מנוע הבעירה הפנימית הראשון בו הייתה זווית בין הבוכנות. 

למנוע בתצורת V יתרון במרכז כובד נמוך יותר ממנוע טורי. יתרונות נוספים של המנוע הם היכולת להפחית את הרעידות של הבוכנות (תנועת הבוכנות הנגדיות מאזנות זו את זו) ולספק מומנט טוב יותר בסל"ד נמוך. כמו כן, הוא קצר יותר מאשר מנוע טורי. חסרונות המנוע הם נגישות קשה יותר למנוע ופיזור חום לא מיטבי. 

הזווית בין שני טורי הצילינדרים משפיעה על ביצועי הרכב. במכוניות פורמולה למשל, הזווית היא בת 90 מעלות - תצורה המספקת איזון לרעידות המנוע באופן מובנה. מנועי 90 מעלות מכונים גם מנועי "L" כדי לייצג את הזווית הישרה. מנועי V בעלי זווית קטנה במיוחד משלבים חלקית את יתרונות המנוע הטורי ומנוע V (בעיקר מבחינת קיצור אורך המנוע). גם תצורה בעלת זווית של 180 מעלות אפשרית, אך אינה נפוצה בהשוואה לתצורה דומה אחרת, המכונה מנוע בוקסר. בעוד שמנוע V בן 180 מעלות עושה שימוש בארכובה בודדת.

על מנת לתזמן את פתיחת השסתומים של המנוע, ניתן להשתמש בגל זיזים אחד בעל מוטות דחיפים (להפעלת שני ראשי המנוע). או לחלופין להשתמש במספר גלי זיזים (גל אחד או יותר לכל ראש מנוע), ובכך להימנע משימוש במוטות דחיפים המפחיתים את יעילות המנוע.  

בנוסף לשימוש במנועי V בכלים יבשתיים כדוגמת מכוניות ואופנועים, נמצאים מנועי V גם בכלי טיס (לדוגמה, המנוע של מטוס הספיטפייר הוא מנוע V).

ישנן אפשרויות שונות באשר למספר הצילינדרים במנועי V:
* V2
* V3
* V4
* V5
* V6
* V8
* V10
* V12
* V16
* V18
* V20
* V24

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:טכנולוגיה תחבורתית
V
רבה תוספאה

**רבה (רבא) תוספאה** - אמורא בבלי בדור השמיני, בשלהי תקופת האמוראים. לפי דברי רב שרירא גאון באיגרתו, היה רבה תוספאה ראש ישיבת סורא אחרי מר בר רב אשי במשך כשש שנים, בשנים ד'רכ"ח-ד'רל"ד (467-474). מעורכי התלמוד.

בפשר הכינוי "תוספאה" כתב בעל "דורות הראשונים", שבתקופתו היה התלמוד בגמר עריכתו והוא השתתף בעריכתו והוסיף עליו, ולכן כינוהו רבה תוספאה. טעם אחר שנזכר בעניין זה, שרבה תוספאה היה בקי בברייתות ובתוספתא, קובצי משניות שנשארו מחוץ לשישה סדרי משנה. לדעת אפשטיין, סברות אלו בטעות יסודן, והוא נקרא 'תוספאה' על שם מקומו.

## רבותיו ותלמידיו

רבה תוספאה היה תלמידו של רבינא הראשון (חברו של רב אשי), וחברו של רבינא האחרון.

תלמידיו היו ראשי תקופת הסבוראים. אחד מהם הוא רבה בר יוסף, שלפי אחת הדעות (ספר יוחסין השלם) היה ראש הדור הראשון של הסבוראים ועמד בראש ישיבת סורא אחרי פטירת רבינא האחרון.

### מתורתו

פסיקה מפורסמת שמובאת בשמו בתלמוד - שהכשיר ילד שנולד לאישה כ-12 חודש לאחר שבעלה הלך למדינת הים, ולא קבע שהוא ממזר ופסול לבוא בקהל.

הלכה נוספת שאמר היא, ש"אין זימון למפרע", ושלושה שאכלו לחם ואחד מהם הקדים ובירך ברכת המזון - שני חבריו יכולים לצרפו לזימון והם ייצאו בכך ידי חובתם, אך הוא לא ייצא ידי חובתו, שכבר בירך.

## תקופתו
בניגוד לקודמיו, שפעלו בתקופה שקטה יחסית מצד הממלכה הפרסית ותושביה, שנשלטה על ידי המלכים משושלת בית ססן, תקופתו של רבה תוספאה הייתה קשה ליהודים. תקופה זו התאפיינה ברדיפות כנגד היהודים, על ידי האמגושים (כהני דת פרסיים), שזכו בתמיכה במעלליהם מצד המלכים הסאסאניים. בתקופתו של רבה תוספאה שלט המלך פירוז הראשון, שנקרא בפי היהודים "פירוז רשיעא" (=הרשע). בין גזירותיו גזר על חטיפת ילדים מבית הוריהם וחינוכם כגויים.

בז' בטבת, שנת ד'ר"ל (470), נאסר ראש הגולה, הונא מרי בר מר זוטרא, ועימו רבנא אמימר בר מר ינוקא ומשרשיא בר פקוד. הונא ראש הגולה ומשרשיא הוצאו להורג 11 יום אחר כך, בי"ח בטבת, ורב אמימר בר רב ינוקא הוצא להורג בחודש אדר של אותה שנה.

בשנת פטירתו, ד'רל"ד (474), הרסו הפרסים בתי מדרשות, וחטפו את ילדי היהודים לחנכם לחיות בדיני פרס. על כסאו של רבה תוספאה ישב רבינא האחרון, שלפי ראב"ד נפטר באותה שנה, ולפי רב שרירא גאון האריך ימים עוד 26 שנה (עד שנת ד'ר"ס - 499).
## קישורים חיצוניים

* 

## הערות שוליים

קטגוריה:הדור השמיני לאמוראי בבל
קטגוריה:ראשי ישיבת סורא
קטגוריה:יהודי בבל במאה ה-5
קטגוריה:נפטרים ב-474
טום פלטצ'ר

**תומאס 'טום' מייקל פלטצ'ר** (באנגלית: Thomas 'Tom' Michael Fletcher; נולד ב-17 ביולי 1985) הוא זמר וגיטריסט בלהקת הפופ רוק הבריטית מקפליי (לצדם של דני ג'ונס, דאגי פוינטר והארי ג'אד), וכותב מרבית השירים של הלהקה.

## ילדותו ונעוריו
פלטצ'ר נולד בהארו, לונדון, אנגליה, למשפחה ממעמד הפועלים. אביו, בוב פלטצ'ר עבד בחברת קודאק וניגן בלהקות מקומיות. אמו, דבי פלטצ'ר עבדה כמורה לילדים בעלי צרכים מיוחדים, ומגיל קטן תמכה ועודדה את אהבתו של טום למוזיקה. יש לו אחות קטנה בשם קארי הופ פלטצ'ר שהפיקה בלוגי וידאו למען יוטיוב והתחילה קריירת מוזיקה לאחרונה. כשהיה בן עשר, כיכב פלטצ'ר בתפקיד הראשי ב'אוליבר!' בפלדיום בלונדון לצד ג'ים דייל ששיחק את פייגן .

## מקפליי
ב-2001 חתם טום על חוזה עם חברת התקליטים של באסטד: יוניברסל, יחד עם דני ג'ונס (גיטרה/קולות), לאחר שלא התקבל אל באסטד. המפיקים ערכו אודישנים למתופף ונגן בס, ודאגי פוינטר (בס/קולות רקע) והארי ג'אד (תופים) הצטרפו לטום ולדני והשלימו את הלהקה ב-2003. בנוסף הוא גם כתב את רוב המוזיקה של מקפליי, ביחד עם שאר חברי הלהקה.
ג'יימס בורן (חבר להקת באסטד), חבר טוב של טום, מסייע לעיתים בכתיבת השירים ללהקה.

## כתיבת שירים
פלטצ'ר כותב שירים גם לבאסטד. תשעה מבין הסינגלים שכתב הגיעו למקום הראשון במצעד הפזמונים הבריטי (7 מהם של מקפליי ושניים של באסטד). בנוסף הוא כתב 8 שירים מתוך האלבום השני של באסטד A Present for Everyone, ואת כל השירים (חוץ מאחד) באלבום הראשון של מקפליי Room on the 3rd floor, אלבום זה הגיע ישר למקום הראשון במצעדי אנגליה, כמו גם האלבום השני Wonderland.
טום עזר לכתוב מחדש את שיר הנושא לסרט Thunderbirds יחד עם ג'יימס בורן, אשר הגיע למקום הראשון במצעדים. השפעותיו של פלטצ'ר הם: הביטלס, הביץ' בויז, ג'ון ויליאמס, The Who ואמנים חדשים כמו גרין דיי ובלינק-182.

הוא כתה מילים למחזמר "פדינגטון: המחזמר".

## משחק
בנוסף לפעילותו בתחום המוזיקה, החל פלטצ'ר גם בפיתוח קריירת משחק. הוא למד בבית הספר לתיאטרון של סילביה יאנג, במסגרתו גילם את דמותו של אוליבר טוויסט במחזמר "אוליבר!". הוא הופיע בסרט קצר על המודעות לאיידס, השתתף במספר תשדירי פרסומת, וכן גילם את עצמו, עם יתר חברי הלהקה, בסרט "אני והמזל שלי".

## קישורים חיצוניים

* 

* האתר הרשמי של מקפליי

קטגוריה:גיטריסטים בריטים
קטגוריה:זמרים בריטים
קטגוריה:מקפליי
קטגוריה:אנגלים שנולדו ב-1985
גביע ספורטה

**גביע ספורטה** היה טורניר כדורסל אירופי מטעם פיב"א אירופה השני בחשיבותו באירופה אחרי הסופרוליג. הטורניר התקיים בין השנים 1966 ו-2002, ונקרא גם **גביע מחזיקות גביע**, **הגביע האירופי** ו**יורוקאפ**. המפעל נקרא על שמו של ריימונדו ספורטה, מנהל ריאל מדריד.

## היסטוריה
התחרות נוסדה בשנת 1966, בשם "גביע מחזיקות גביע של פיב"א", והוא השתנה מספר פעמים עד 2002:
*1966/1967–1990/1991: **גביע מחזיקות גביע של פיב"א**
*1991/1992–1995/1996: **הגביע האירופי של פיב"א**
*1996/1997–1997/1998: **פיב"א יורוקאפ**
*1998/1999–2001/2002: **גביע ספורטה של פיב"א**
העונה האחרונה של התחרות הייתה 2001/2002, ולאחריה אוחד המפעל עם גביע קוראץ' ליצירת הצ'מפיונס קאפ. המפעל החדש השני בחשיבותו במבנה ליגות הכדורסל באירופה נקרא בתחילה נקרא "גביע יול"ב", וכיום נקרא היורוקאפ.

## מחזיקות הגביע

## זכיות לפי קבוצה

## תארים לפי מדינות

## ה-MVP של גמר הטורניר
החל מעונת 1995/1996 ועד 2001/2002 הוענק פרס ה-MVP לגמר גביע ספורטה.

## ראו גם
* יורוקאפ
* גביע קוראץ'

## קישורים חיצוניים
* 

קטגוריה:תחרויות כדורסל באירופה
קטגוריה:תחרויות כדורסל לא פעילות
ג'ון גילכריסט

**ג'ון הנרי גילכריסט השלישי** (באנגלית: **John Henry Gilchrist III**; נולד ב-29 ביוני 1984) הוא כדורסלן אמריקאי. גובהו 1.91 מטר. משחק בעמדת הרכז.

## קריירת המכללות
הוא שיחק במסגרת ליגת המכללות האמריקנית במדי אוניברסיטת מרילנד בין השנים 2003 עד 2005. ב-2004 זכה עם נבחרת המוסד שלו באליפות ה-ACC. באותו טורניר אף נבחר לשחקן המצטיין. בתום עונתו שבר את הברך וסירב להקשיב למאמניו לחכות עוד שנה עם יציאה לקריירה מקצוענית לה שאף בליגת ה-NBA.

## קריירה מקצוענית
למרות הצטיינותו במכללות והשוואות לכוכב ה-NBA סטפון מרבורי בידי פרשנים, גילכריסט לא נבחר בדראפט של ליגת ה-NBA בשל ירידה ביכולתו הגופנית בתום השנה השלישית בשל פציעה בברכו שממנה לא החלים לחלוטין. למרות שקיבל זימון למחנה האימונים של קליבלנד קאבלירס בקיץ לא קיבל חוזה בשורות קבוצות מליגה זו.

לאחר מכן עבר גילכריסט לשחק במכבי ראשון לציון, בה שיחק במשך עונה אחת בהצטיינות ואז עבר לזמן קצר לקבוצת היורוליג פו אורטז הצרפתית, במהרה חזר לישראל למדי עירוני נהריה, ממנה שוחרר בינואר 2007 לאחר שהציג יכולת לא משכנעת ואיבד את מקומו לרכזים הישראלים רביב לימונד ועמית בן-דוד.

ב-2007 שיחק בליגת הפיתוח של ה-NBA בקבוצות לוס אנג'לס די-פנדרס ואיידהו סטמפיד. באוגוסט 2007 חתם על חוזה לעונה אחת בונטספיליס מצמרת הליגה בלטביה אך שוחרר ממנה בנובמבר וחזר לעירוני נהריה. בעונת 2009/2010 המשיך לאדלאייד 36' מהליגה האוסטרלית, בה הוביל את קבוצתו לסדרת חצי הגמר אך נפצע בברכו וסיים את העונה. בעונת 2011/2012 שיחק בסיגל פרישטינה מקוסובו ונבחר לנבחרת המצטיינים של הליגה באתר יורובאסקט. בעונת 2012/2013 שיחק בקבוצת SZTE מהעיר סגד שבהונגריה. בעונת 2013/2014 חזר לארצות הברית ושיחק במדי צפון דאלאס ואנדלס מליגת ה-ABA החצי מקצוענית.

בעונת 2014/2015 שיחק במדי דארקהן גאריד ממונגוליה.

ב-2016 פתח מחנה קיץ לאימוני כדורסל לשחקנים צעירים שפורסם באתר ESPN אולם לא הודיע על פרישה רשמית ממשחק פעיל.

## קישורים חיצוניים

קטגוריה:אמריקאים ילידי וירג'יניה
קטגוריה:נורפוק: אישים
קטגוריה:כדורסלנים אפרו-אמריקאים
קטגוריה:כדורסלנים אמריקאים
קטגוריה:כדורסלני אוניברסיטת מרילנד
קטגוריה:כדורסלני מכבי ראשון לציון
קטגוריה:כדורסלני פו אורטז
קטגוריה:כדורסלני עירוני נהריה
קטגוריה:כדורסלני לוס אנג'לס די-פנדרס
קטגוריה:כדורסלני איידהו סטמפיד (ליגת הפיתוח של ה-NBA)
קטגוריה:כדורסלני אדלייד 36'
קטגוריה:כדורסלני סידני קינגס
קטגוריה:וירג'יניה: כדורסלנים
קטגוריה:אמריקאים שנולדו ב-1984
פרנסואה דובליה

**פרנסואה דובליה** (בצרפתית: **François Duvalier**, בקריאולית האיטית: **Franswa Divalye**; 14 באפריל 1907 - 21 באפריל 1971) היה נשיאה ורודנה של האיטי משנת 1957 ועד 1971. כונה לעיתים "פאפא דוק" משום שהיה רופא בהכשרתו. שלטונו אופיין באלימות וטרור.

## ביוגרפיה

דובליה נולד בפורט-או-פרנס באי האיטי. הוא השלים את לימודי הרפואה שלו באוניברסיטה של האיטי בשנת 1934 ושימש כרופא כללי עד שנת 1943. בשנת 1946 מינה אותו נשיא האיטי, דומרסיה אסטימה למנכ"ל שירות הבריאות הציבורית באי. כאשר הודח אסטימה בהפיכה צבאית בשנת 1950, שב דובליה לעבודתו הקודמת במשלחת הסניטרית האמריקנית ובמקביל ניסה לקדם את מעמדו כנגד הנשיא החדש, פול א. מגלואר. 

אחרי ההפיכה שהדיחה את מגלואר בשנת 1956 קמה שורה של ממשלות חלשות, ואחר כך נבחר דובליה לנשיא בשנת 1957. במהלך מסע הבחירות השתמש לעיתים תכופות בכנופיות צבאיות, בהתנקשויות ובעיקר ניסיון לערער על כוחה של האליטה המולאטית באי. כדי להטיל אימה ביריביו לשלטון, ארגן דובליה משטרה חשאית בשם הטונטון מקוט (Tontons Macoutes), וכן החיה את מסורות הוודו, כשהוא מציג את עצמו לעיתים תכופות ככהן וודו בעצמו. בשנת 1964, בעקבות "בחירות" שארגן ובהן זכה לרוב מוחלט (הוא היה המתמודד היחיד כי הוציא את שאר המפלגות מחוץ לחוק) הכריז על עצמו "נשיא לכל החיים". שלטונו הדיקטטורי הביא לקרע ביחסים עם ארצות הברית, שאוחה רק באופן חלקי החל משנת 1962. לפני מותו הועיד דובליה את בנו בן העשרים, ז'אן קלוד דובליה, שכונה "בייבי דוק", למשרת יורשו כנשיא.

הרומן **השחקנים**, במקור - The Comedians (1965) של גרהם גרין (הוצאת עם עובד 1973, תרגם אמציה פורת), מתרחש על רקע שלטונו של פרנסואה דובליה ומתאר את אימי שלטונו.

## קישורים חיצוניים

* 
* 
* 

## הערות שוליים

קטגוריה:נשיאי האיטי
קטגוריה:רופאים האיטים
קטגוריה:אנשים שנודו על ידי הכנסייה הקתולית
קטגוריה:בוגרי אוניברסיטת האיטי
קטגוריה:האיטים שנולדו ב-1907
קטגוריה:האיטים שנפטרו ב-1971
מהדורה מוקדמת

**מהדורה מוקדמת** (באנגלית: **Early Edition**) היא סדרת טלוויזיה אמריקנית שהופקה במקור עבור רשת CBS במהלך השנים 1996–2000. הסדרה שודרה בישראל בערוץ 1. הסדרה עקבה אחר הרפתקאותיו של אדם המנסה בכל יום למנוע מאסונות להתרחש, בעודו מקבל מדי בוקר את העיתון "Chicago Tribune" של יום המחרת.

## עלילה
הסדרה עקבה אחר חייו של גארי הובסון, תושב שיקגו אשר באופן מסתורי מקבל עיתונים יום לפני פרסומם ואלה מספקים לו מידע באשר לעתיד הפוטנציאלי הקרוב. לא משנה לאן ילך, מלבד בכמה הזדמנויות מיוחדות, העיתון יגיע לסף דלתו מדי בוקר בעזרתו של חתול ג'ינג'י. בעקבות זאת מנסה גארי למנוע מהטרגדיות המתוארות בעיתון של מחר מלקרות. בעקבות ההתערבות של גארי בהתרחשויות, משתנים הטקסטים והכותרות בעיתון ומשקפים את תוצאות פעולותיו.

בשתי העונות הראשונות גארי מתאושש מפיטוריו כברוקר, ובשתי העונות האחרונות הוא מנהל עם מריסה וצ'אק את בר "מקגנטי".

במהלך הסדרה, מגלה גארי שיש עוד כמה אנשים שמקבלים גם הם את העיתון של מחר. האנשים היחידים, מלבד גארי, שיודעים על כך שהוא מקבל את העיתון של מחר הם הורים שלו, החברים שלו, צ'אק פישמן (חבר יהודי מהעבודה), מריסה קלארק (רואת החשבון העיוורת של המסעדה) ואריקה והנרי פגאט (אם יחידה ובנה).

## קישורים חיצוניים

קטגוריה:דרמות קומיות אמריקאיות
קטגוריה:סדרות פנטזיה אמריקאיות
קטגוריה:מסע בזמן בטלוויזיה
קטגוריה:תוכניות טלוויזיה שמתרחשות בשיקגו
קטגוריה:אולפני CBS: תוכניות וסדרות
קטגוריה:CBS: תוכניות וסדרות
קטגוריה:הערוץ הראשון - תוכניות רכש
קטגוריה:סדרות שצולמו בשיקגו
קטגוריה:סדרות טלוויזיה אמריקאיות שעלו לשידור בשנת 1996
ליבור פשק

**ליבור פשק** (בצ'כית: **Libor Pešek**; 22 ביוני 1933 – 23 באוקטובר  2022) היה מנצח צ'כי.

## ביוגרפיה
פשק נולד בפראג ולמד ניצוח, פסנתר, צ'לו וטרומבון באקדמיה לאמנויות הבמה של פראג. בין מוריו נמנו וצלאב סמטאצ'ק וקארל אנצ'רל. פשק עבד בבתי האופרה של פלזן ופראג, כשהחל משנת 1958 ועד 1964 היה מייסד ומנהל "הרמוניה קאמרית של פראג". פשק היה המנצח הראשי של התזמורת הפילהרמונית הסלובקית בעונת 1981–1982 ומשנת 1982 עד 1990 היה מנצח הבית של התזמורת הפילהרמונית הצ'כית. משנת 1987 עד 1998 היה המנהל המוזיקלי של התזמורת הפילהרמונית המלכותית של ליברפול והתמנה למנצח כבוד לאחר מכן. כמו כן הופיע כמנצח אורח במספר רב של תזמורות אחרות.

פשק נודע בעיקר בפרשנויותיו למוזיקה צ'כית וכמי שעודד מלחינים צ'כיים ידועים פחות, בעיקר את יוזף סוק וויטצלאב נובאק.

ליבור פשק קיבל תואר אצולה בריטי בשנת 1996 ומדליית כבוד צ'כית מן המעלה הראשונה בשנת 1997.

## קישורים חיצוניים

קטגוריה:מנצחים צ'כים
קטגוריה:צ'כים שנולדו ב-1933
קטגוריה:צ'כים שנפטרו ב-2022
נייתן בדפורד פורסט

**נייתן בדפורד פורסט** (באנגלית: **Nathan Bedford Forrest**; 13 ביולי 1821 – 29 באוקטובר 1877) היה לוטננט גנרל בקונפדרציה הדרומית במהלך מלחמת האזרחים האמריקנית והמנהיג הראשון של הקו קלוקס קלאן.

פורסט נולד למשפחה סקוטית-אירית במרשל קאנטרי, הבכור מבין 12 אחים. לאחר מות אביו הפך פורסט לראש המשפחה בגיל 17.

פורסט היה לוטננט גנרל בצבא הקונפדרציה במהלך מלחמת האזרחים האמריקנית. רבים ציינו את כישוריו הטקטיים בכל הנוגע לחיל פרשים ולוחמת גרילה. עם זאת, לאחר המלחמה ירדה קרנו, בפרט לאחר שנודע חלקו בקרב פורט פילו, שנערך ב-12 באפריל 1864, במהלך מלחמת האזרחים. בפקודתו של פורסט, חייליו טבחו מעל ל-300 חיילים אפרו-אמריקאים של צבא האיחוד ומפקדיהם הלבנים, שניסו להיכנע. לאחר המלחמה ייסד את הארגון הגזעני קו קלוקס קלאן, ששם לעצמו למטרה לרדוף את השחורים באזורים בהם פעל.

## קישורים חיצוניים

* 
* 

קטגוריה:אמריקאים ילידי טנסי
קטגוריה:גנרלים במלחמת האזרחים האמריקנית
קטגוריה:אנשי צבא הקונפדרציה
קטגוריה:אמריקאים חברי הבונים החופשיים
קטגוריה:חברי הקו קלוקס קלאן
קטגוריה:אמריקאים שנולדו ב-1821
קטגוריה:אמריקאים שנפטרו ב-1877
דמיון!

**ביתן הדמיון!** (באנגלית: **The Imagination! Pavilion**), שנקרא בעבר "**ביתן המסע אל הדמיון**" (**The Journey Into Imagination Pavilion**), הוא אחד הביתנים של פארק השעשועים אפקוט בדיסניוורלד שבפלורידה. הביתן כולל מתקנים שנושאם הוא "הדמיון".

מאז הקמת הביתן בשנת 1982 הוא ממומן על ידי חברת איסטמן קודאק.

## היסטוריה
ביתן הדמיון נפתח לציבור בשמץ 1982 וכלל אזור בו הוצג הסרט התלת־ממדי "**[[מסעות הקסם]]**". כמו כן הוצגה בביתן המצגת "עושים זיכרונות" שהציגה את ההיסטוריה של הצילום.
בשנת 1983 נפתחה האטרקציה "מסע אל הדמיון" ושם המתקן שונה לשמה של האטרקציה. כמו כן נפתח מעל האטרקציה אזור "אימג'וורקס". בשנת 1986 הוחלף הסרט "מסעות הקסם" בסרט התלת־ממדי "**[[קפטן איו]]**" בבימוי ג'ורג' לוקס ובכיכובו של מייקל ג'קסון. בשנת 1994 הוחלף הסרט בסרט התלת־ממדי "**[[יקירתי, הקהל התכווץ]]**" בכיכובם של ריק מורניס (בתפקיד פרופסור ויין זלינסקי) ואריק אידל (בתפקיד מנהל המכון לדמיון, ד"ר נייג'ל צ'אנינג). ב-2010 הסרט הוחזר להיות קפטן איו אך נסגר בשנת 2015 כדי לפנות מקום לאטרקציה פסטיבל הסרטים הקצרים של דיסני ופיקסאר.

באמצע שנות ה-90 שונה שם הביתן ל"דמיון!".

## גרסת חגיגת המילניום
בשנת 1997 חברת פוג'יפילם, מתחרתה העיקרית של קודאק הציעה לחברת וולט דיסני לממן את המתקן ולהקים במקומו רכבת הרים. באותה עת עמד להסתיים החוזה של דיסני עם קודאק, וחברת וולט דיסני שקלה הצעה זו. לבסוף הציעה קודאק להמשיך לממן את המתקן תוך שיפוץ האטרקציה העיקרית בו והפיכתה לאטרקציה "מדעית" יותר. חברת וולט דיסני בחרה בהצעת קודאק שכללה מתקן מחודש שיותר זול להפעילו (המתקן הקודם של "מסע אל הדמיון" היה המתקן שהפעלתו הייתה היקרה ביותר, על אף היותו המתקן הפופולרי ביותר). בסוף שנת 1997 החליטה חברת דיסני לקבל את הצעת חברת קודאק מחשש שהציבור יעדיף מתקן מסוג מתקן אפל כפי שהיה קודם לכן על רכבת הרים. בשנת 1998 נסגר מתקן "מסע אל הדמיון" לשיפוצים. במסגרת השיפוצים הוקטנו מזרקות המים הקופצים שמחוץ לפירמידת הזכוכית במטרה להגדיל את השטחים המסחריים במתקן.

המתקן המחודש נפתח בשנת 1999 במסגרת חגיגות המילניום שנערכו באפקוט. תמת המתקן שונתה והוא הפך חלק מעלילת הסרט "יקירתי הילדים התכווצו" - כאשר במקום דמות הדרימפיינדר הופיעו דמויות מהסרט, וכן הדמות פיגמנט הופיעה רק זמן קצר ביותר בסוף המתקן.

בעקבות המחאה הציבורית הוחלט לשנות את המתקן ודמותו של פיגמנט הוחזרה למתקן.

## קישורים חיצוניים

* 

קטגוריה:דיסני: פארקי שעשועים
קטגוריה:אפקוט
קטגוריה:דיסניוורלד
התזמורת הפילהרמונית הסלובקית

**התזמורת הפילהרמונית הסלובקית** (בסלובקית: **Slovenská filharmónia**) היא התזמורת הסימפונית הראשונה במעלה בסלובקיה.

התזמורת, שנוסדה בשנת 1949, יושבת מאז שנות ה-50' בבניין ה"בארוק רדוטה", שנבנה בשנת 1773, בבירה ברטיסלאבה. מלבד קונצרטים עונתיים, התזמורת מופיעה באופן קבוע גם בפסטיבלי מוזיקה ברחבי אירופה ויוצאת לסיורים בינלאומיים בקפריסין, טורקיה, יפן וארצות הברית.

התזמורת הוציאה מספר רב של הקלטות, בייחוד עם חברת נאקסוס, והקלטותיה אלה זיכו אותה בשבחי הביקורת.

## מנצחים ראשיים
* ואצלב טאליך  (1949 - 1952)
* ליודוביט רייטר  (1949 - 1952)
* טיבור פרשו (1952 - 1953)
* ליודוביט רייטר (1953 - 1961), מנצח (1961 - 1976)
* לדיסלאב סלובאק (1961 - 1981)
* ליבור פשק (1981 - 1982)
* ולדימיר ורביצקי  (1982 - 1984)
* ביסטריק רז'וכה (1984 - 1989)
* אלדו צ'קאטו (1990 - 1991)
* אונדריי לנארד (1991 - 2001), מנהל מוזיקלי מאז 1995
* ייז'י בלוהלאווק (2003 - 2004)
* ולדימיר ואלק (2007 - 2004)
* פטייר פראנייץ (2007 - 2009)
* עמנואל וייום (2009 -2017)
* ג'יימס ג'אד (2017 - 2020)
* דניאל רייסקין (2020 -ממשיך)

## קישורים חיצוניים
* 

קטגוריה:ברטיסלאבה
קטגוריה:מוזיקה סלובקית
סלובקיה
אייר מלטה

שמאל|ממוזער|150px|סמל החברה עד לשנת 2012
[שמאל|ממוזער|250px|[איירבוס A319 של החברה בנמל התעופה גיברלטר]]
**אייר מלטה** (באנגלית: **Air Malta**) הייתה חברת התעופה הלאומית של מלטה. בסיסה היה בנמל התעופה הבינלאומי מלטה בעיר לואה.

## תולדות החברה
אייר מלטה נוסדה ב-30 במרץ 1973 בעקבות החלטת בית הנבחרים של מלטה ביום 21 במרץ 1973, והחלה בטיסות למספר יעדים באירופה באמצעות שני מטוסי בואינג 720 חכורים, כבר ביום 1 באפריל 1973.

רק בשנת 1982 רכשה החברה את מטוסיה הראשונים מדגם בואינג 737 ואלה סופקו לה בשנה שלאחר מכן. לאחר פתיחתו של שדה התעופה בלואה בשנת 1992 הקימה אייר מלטה מערך להטסת מטען בשם CargoSystems, וב-1994 חנכה את מרכז המטען בנמל התעופה. ביולי 2002 הכריזה החברה כי מטוסיה הבאים ירכשו מיצרן המטוסים האירופי איירבוס. בשנת 2004 החלה החברה להפעיל ולשווק טיסות בעלות נמוכה, צעד שהוכתר בהצלחה.

החברה נשלטה על ידי ממשלת מלטה המחזיקה ב-98% ממניותיה, ובבעלותה היו מספר חברות בנות בתחומי ביטוח, תקשורת, תיירות ונופש. בנוסף החזיקה החברה ברבע ממניות חברת התחזוקה "לופטהנזה טכניק מלטה" (יתר המניות היו שייכות לחברת לופטהאנזה הגרמנית), וכמו כן היא אחזה במחצית ממניות חברת "סבראתה" המפעילה את רשת החנויות הפטורות ממכס בנמל התעופה הבינלאומי בטריפולי שבלוב. החברה טסה ל-67 יעדים בצפון אפריקה, במזרח התיכון ובאירופה.

ב-30 במרץ 2024 פשטה החברה את הרגל וכל טיסותיה הופסקו.

## תאונות ואירועים
* ב-31 באוקטובר 1981, לאחר נחיתת מטוס בואינג 200–737, התפוצצו שתי פצצות שהוטמנו בגוף המטוס וגרמו לפציעתם של 4 נוסעים. פצצה שלישית שלא התפוצצה נתגלתה לאחר מכן.
* ב-9 ביוני 1997 נחטף מטוס אייר מלטה מדגם בואינג 737 שהיה בדרכו לאיסטנבול במסגרת טיסה KM830. המטוס הונחת בשדה התעופה של קלן בגרמניה ושני החוטפים דרשו את שחרורו של מהמט אלי אג'ה שריצה אותה עת מאסר עולם באיטליה בשל ניסיונו להתנקש בחיי האפיפיור יוחנן פאולוס השני ב-1981. עם זאת, שלוש שעות לאחר הנחיתה, יצאו החוטפים מהמטוס ונכנעו.

## פעילות החברה בישראל
החברה הפעילה עד סגירתה 5 טיסות שבועיות סדירות מנמל התעופה הבינלאומי של מלטה לנמל התעופה בן-גוריון. הטיסות בוצעו במטוסי איירבוס A320.

## צי המטוסים
צי המטוסים של החברה, נכון לנובמבר 2018:

## קישורים חיצוניים

* 

## הערות שוליים

קטגוריה:חברות תעופה לאומיות
קטגוריה:חברות תעופה שנסגרו
קטגוריה:מלטה: תעופה
קטגוריה:חברות מלטזיות
קטגוריה:אירופה: חברות תעופה
קטגוריה:הוקמו ב-1973
אוקלנד (חבל)

**חבל אוקלנד** (**Auckland Region**) הוא חבל באי הצפוני של ניו זילנד הכולל את העיר אוקלנד וסביבתה. שטחו 6,059 ק"מ רבוע, וזהו החבל הקטן ביותר בניו זילנד המנוהל על ידי מועצה אזורית. מצפון לו נמצא חבל נורת'לנד ומדרום חבל ואיקטו כאשר אין גבול גאוגרפי ברור ביניהם. גבולו המערבי של החבל הוא ים טסמן וגבולו המזרחי הוא האוקיינוס השקט. למרות שטחו המצומצם מתגוררים באוקלנד 1,337,000 בני אדם, כשליש מאוכלוסיית ניו זילנד כולה ויותר מבכל חבל אחר בניו זילנד.

רוב חבל אוקלנד נוצר כתוצאה מהתפרצויות געשיות, פזורים בו 49 הרי געש רדומים, רובם קטנים למדי, שהיו פעילים ב-150,000 השנים האחרונות. ההתפרצות הגעשית האחרונה באזור התרחשה לפני כ-600 שנה ויצרה את האי רנגיטוטו (Rangitoto Island).

חבל אוקלנד מחולק לשלושה מחוזות -
* מחוז רודני (Rodney District) בצפון החבל
* מחוז פאפקורה (Papakura District) מדרום לעיר אוקלנד
* מחוז פרנקלין (Franklin District) בדרום החבל - מחציתו בחבל אוקלנד ומחציתו בחבל ואיקטו
המטרופולין האורבני שסביב העיר אוקלנד אינו שייך לאף אחד מהמחוזות הללו ומחולק לארבע מועצות עירוניות -
* אוקלנד (Auckland City Council)
* נורת' שור (North Shore City Council)
* ואיטקרי (Waitakere City Council)
* מנוקאו (Manukau City Council)

## דמוגרפיה

## קישורים חיצוניים

* 

קטגוריה:ניו זילנד: חבלים
קטגוריה:האי הצפוני
יוזף סוק

שמאל|ממוזער|250px|יוזף סוק
**יוזף סוק** (בצ'כית: **Josef Suk**; 4 בינואר 1874 – 29 במאי 1935) היה מלחין וכנר צ'כי.

## ביוגרפיה
סוק למד בקונסרבטוריון של פראג משנת 1885 עד 1892, שם היה תלמידו של אנטונין דבוז'אק (שאת בתו נשא לאישה בשנת 1898). הוא הקים את רביעיית המיתרים הצ'כית עם שלושה מחבריו ללימודים וניגן עמם כינור שני במשך רוב חייו. משנת 1922 לימד סוק בקונסרבטוריון של פראג ועם תלמידיו שם נמנו בוהוסלב מרטינו ורודולף פירקושני. 

ביצירותיו המוקדמות של סוק ניכרת השפעתם של דבוז'אק וברהמס ואילו יצירותיו המאוחרות עושות שימוש בהרמוניות מורחבות יותר, היוצרות סגנון אישי ומורכב יותר. בניגוד לרבים מבני ארצו, לא עשה סוק שימוש במוזיקה צ'כית עממית. יצירותיו הנודעות ביותר הן הסרנדה למיתרים, בעלת רוח הנעורים, משנת 1892 והסימפוניה "אזראאל" (1906), יצירה שנכתבה בהשפעת מותם של אשתו ושל דבוז'אק. יצירות אחרות הן "סוויטת אגדה" (1900), מחזור קטעים לפסנתר "דברים שחיים ושחולמים" (1909) והטרילוגיה של פואמות סימפוניות, "מעשיית קיץ" (1909), "הבשלה" (1917) ו"אפילוג" (1929, למקהלה ותזמורת).

סוק זכה במדליית כסף בתחרויות האמנות שנלוו למשחקים האולימפיים של 1932 בלוס אנג'לס, על יצירתו "אל חיים חדשים".

יוזף סוק מת בבנשוב. נכדו הוא הכנר יוזף סוק.

## קישורים חיצוניים

קטגוריה:מלחינים צ'כים
קטגוריה:כנרים צ'כים
קטגוריה:זוכי מדליית כסף אולימפית בתחרויות האמנות
קטגוריה:ילידי 1874
קטגוריה:נפטרים ב-1935
יוזף סוק (כנר)

**יוזף סוק** (בצ'כית: **Josef Suk**; נולד ב-8 באוגוסט 1929 – 7 ביולי 2011) היה כנר צ'כי, נכדו של המלחין והכנר יוזף סוק ונינו של אנטונין דבוז'אק.

## ביוגרפיה
סוק למד בקונסרבטוריון ובאקדמיה של פראג. הוא פיתח קריירה סולנית מרשימה, אך התמסר במיוחד למוזיקה קאמרית. בשנת 1951 ייסד את שלישיית סוק (על שם סבו), עם הפסנתרן יוליוס קאצ'ן והצ'לן ינוש סטארקר. עוד בהיותו סטודנט ניגן עם רביעיית פראג.

יוזף סוק היה גם ויולן מחונן, שהקליט את הסינפוניה קונצ'רטנטה של מוצרט לכינור וויולה, כוויולן עם איונה בראון והאקדמיה של סנט מרטין אין דה פילדס.

יוזף סוק זכה שש פעמים בגראן פרי דה דיסק הצרפתי.

## קישורים חיצוניים

* 


J. Suk in Youtube


קטגוריה:ערכים שבהם תבנית בריטניקה אינה מתאימה
קטגוריה:מעוטרי אות לגיון הכבוד
קטגוריה:מנצחים צ'כים
קטגוריה:כנרים צ'כים
קטגוריה:ויולנים צ'כים
קטגוריה:צ'כים שנולדו ב-1929
קטגוריה:צ'כים שנפטרו ב-2011
קרל סנדברג

**קרל אוגוסט סנדברג** (באנגלית: **Carl Sandburg**; 6 בינואר 1878 - 22 ביולי 1967) היה משורר אמריקאי.

## ביוגרפיה
סנדברג נולד בגיילסברג שבאילינוי למשפחה של מהגרים משוודיה, וחוויות ילדותו במערב התיכון, עם תנופת העיור העצומה שחווה בנעוריו, היו לתשתיות שירתו. הוא החל לעבוד בגיל צעיר מאוד כדי לסייע בפרנסת המשפחה. הוא אחז במלאכות רבות, ובין השאר היה: כבאי ומצחצח נעליים, חקלאי ומחלק חלב, חייל במלחמה נגד ספרד ותלמיד מכללה.

סנדברג החל לפרסם את שיריו הראשונים בעת שלמד במכללה. ומראשית פרסומו היה משורר מעורב שנושאי חברה צדק חברתי ופוליטיקה היו נושאים מרכזיים בשירתו. בעת לימודיו במכללה, הבחין בכישרונו מורה נערץ, שגם תמך ועודד את סנדברג להמשיך ולעסוק בשירה. ספר שיריו הראשון יצא לאור בשנת 1904.

בשנת 1967 נפטר סנדברג בביתו בקרוליינה הצפונית.

## יצירתו
סנדברג היה משורר פורה, ונתפרסם מאוד בשל הביוגרפיה הגדולה שלו על אברהם לינקולן. שירתו הושפעה משירתו של וולט ויטמן, והוא הפך למשורר ידוע ומוכר לא רק בארצות הברית אלא גם ברחבי העולם. הוא זכה פעמיים בפרס פוליצר היוקרתי. לאחר מותו פוזר אפרו מעל ביתו הראשון, ובתום שנה הוקמה לו מצבה בעיר הולדתו, גיילסבורג, שבאילינוי.

בצד שיריו פרסם סנדברג גם ביוגרפיה, שירי עם, ואוטוביוגרפיה, וכן קובץ נובלות. חרף פרסומו הרב תורגמו לעברית רק מעט מיצירותיו.

## תרגומיו לעברית
***תפילות של פלדה**, שירים, מאנגלית - משה דור, קשב לשירה, תל אביב, 2005.
***אדמומית של סתו**, מתוך מבחר יצירותיהם של אוסקר ויילד, אדגר אלן פו, רודיארד קיפלינג, קרל סנדברג, תומאס קרלייל מתורגמים בידי יוסף נדבה, רשפים, תל אביב, 1982.

## קישורים חיצוניים

* 
* 
* 
* 
* 
* 

קטגוריה:אמריקאים ילידי אילינוי
קטגוריה:משוררים אמריקאים
קטגוריה:זוכי פרס גראמי
קטגוריה:מעוטרי מדליית החירות הנשיאותית
קטגוריה:זוכי פרס פוליצר: היסטוריה אמריקאית
קטגוריה:זוכי פרס פוליצר: ציון לשבח
קטגוריה:זוכי פרס פוליצר: שירה
קטגוריה:אמריקאים שנולדו ב-1878
קטגוריה:אמריקאים שנפטרו ב-1967
יעקב ויסוקר

**יעקב "יענקל'ה" ויסוקר** (5 בספטמבר 1930 - 25 בדצמבר 2017) היה כדורגלן ישראלי ששיחק בעמדת השוער, מסמליה הבולטים של נבחרת ישראל וקבוצת הפועל פתח תקווה. היה מחליפו הקבוע של יעקב חודורוב בנבחרת ושוערה הראשון של פתח תקווה במהלך עונות האליפות שלה בשנות החמישים והשישים. ויסוקר פתח את הקריירה כקיצוני וכחלוץ, עובדה שסייעה לו להבקיע שמונה שערים במדי הקבוצה בבעיטות עונשין מ-11 מטרים.

לוויסוקר 240 הופעות בליגה ו-38 הופעות בגביע המדינה במדי הפועל פתח תקווה, והוא שיחק בשורותיה 14 עונות (נתונים אלו לא כוללים את השנים שלפני קום המדינה). בתקופתו זכתה הקבוצה בשש אליפויות, סיימה חמש פעמים במקום השני, ולא סיימה באף עונה מתחת למקום הרביעי. מספר השערים שספגה הקבוצה היה מהנמוכים בליגה.

אחיו הוא השוער יצחק ויסוקר.

## ביוגרפיה
ויסוקר החל את דרכו בכדורגל בקבוצת הנוער של מכבי פתח תקווה. בהמשך עבר לקבוצת הנוער של הפועל פתח תקווה ושיחק בעמדת קיצוני ימני ובעמדה זאת עבר לקבוצת הבוגרים בשנת 1947. בשנת 1948 הוא שירת בצה"ל בחיל התחבורה ושיחק בנבחרתו. בשנת 1949, לאחר ששוער הפועל פתח תקווה, אליהו קרוסהר, הורחק לשנה בגלל סטירה לשופט, הוא נכנס במקומו לשער.

בשנות ה-50 הוא שיחק בנבחרת ישראל כשוער שני.

בעונת 1963/1964 החליף אותו אחיו הצעיר יצחק "איציק" ויסוקר בעמדת השוער של פתח תקווה והוא עצמו עבר לשמשון תל אביב. הוא חזר לפתח תקווה בעונה הבאה בעקבות פציעה שעבר אחיו ובמשך אותה העונה שניהם מילאו את התפקיד לסירוגין. בספטמבר 1965 הוא הועבר להפועל יהוד כשוער ובמקביל אימן את הקבוצה. תחת הנהגתו עלתה הקבוצה לליגה א'. במקביל עבד כנהג בקואופרטיב דן.

בסוף 1969 עבר לאמן את הפועל צפון תל אביב ששיחקה גם היא בליגה א'. בהמשך אימן את קבוצת הנוער של הפועל פתח תקווה, ואת הפועל הרצליה. היה גם פעיל בענף הטניס.

ויסוקר היה נשוי לרבקה עד למותה במאי 2017, ולהם שני בנים. ב-2006 הפך נכדו, ברק ויסוקר, לבן השלישי למשפחת ויסוקר הממלא את עמדת השוער הראשון בהפועל פתח תקווה. בנוסף, נכדו טל ויסוקר היה לשחקן הכדורסל הראשון במשפחה נכדו השני חן ויסוקר הוא  מאמן כדורסל מצליח ומוערך מאוד באשקלון חן פרש מתפקידו כמאמן בסוף 2025

ויסוקר נפטר ב-25 בדצמבר 2017.

## קישורים חיצוניים

* משחקי יעקב ויסוקר בנבחרת ישראל, אתר ההתאחדות לכדורגל בישראל
* עמוד השחקן, מוזיאון הפועל פתח תקווה
* יעקב ויסוקר בתוכנית הבוקר של גבי גזית
* 
* 

## הערות שוליים

קטגוריה:כדורגלנים ישראלים
קטגוריה:שוערי כדורגל ישראלים
קטגוריה:פתח תקווה: כדורגלנים
קטגוריה:כדורגלני הפועל פתח תקווה
קטגוריה:כדורגלני שמשון תל אביב
קטגוריה:כדורגלני הפועל יהוד
קטגוריה:כדורגלני נבחרת ישראל
קטגוריה:כדורגלני גביע אסיה 1956
קטגוריה:כדורגלני גביע אסיה 1960
קטגוריה:אנשי היישוב ילידי הארץ
קטגוריה:אישים הקבורים בבית הקברות ירקון
קטגוריה:ישראלים שנולדו ב-1930
קטגוריה:ישראלים שנפטרו ב-2017
חידת שמונה המלכות

120px|ממוזער|שמאל|מהלכים אפשריים של מלכה על לוח בגודל 4 על 4
**חידת שמונה המלכות** היא חידת שחמט שבה יש למקם שמונה מלכות שחמט על לוח שחמט כך שאף אחת מהן לא מאיימת על אף אחת מחברותיה. החידה היא מקרה פרטי של **בעיית n המלכות**, בעיה דומה בה יש להציב n מלכות על לוח בגודל n x n.

לחידה 92 פתרונות: 12 פתרונות יסודיים, ומהם מקבלים בעזרת שיקוף וסיבוב הלוח את שאר הפתרונות.

## היסטוריה
החידה הוצגה לראשונה בשנת 1848 על ידי שחקן השחמט מקס בזל. במשך השנים, מתמטיקאים רבים, לרבות גאוס, חקרו את הבעיה. בשנת 1874 הציע ס. גונת'ר דרך לפתרון בעזרת דטרמיננטות וגלישר שיפר פתרון זה.

## החידה כבעיה במדעי המחשב

חידת שמונה המלכות משמשת כדוגמה נפוצה לבעיה הניתנת לפתרון בעזרת מחשב, בטכניקה הקרויה "כוח גס", כלומר בדיקת כל המצבים האפשריים, ומציאת אלה מתוכם העונים על תנאי החידה. לשם מיקום המלכות עלינו לבחור 8 משבצות מתוך 64 המשבצות שעל הלוח, כשאין חשיבות לסדר הבחירה, ולכן מספר המצבים האפשריים הוא \binom{64}{8} = {64! \over 8!56!}, כלומר 4,426,165,368 - יותר מארבעה מיליארד. מספר רב מדי של מצבים לבדיקה בידי אדם, אך מספר סביר בהחלט לבדיקה באמצעות מחשב. אפשר לצמצם את מספר המצבים הנבדקים באמצעות אלגוריתם מורכב יותר, למשל כזה שאינו בודק שורה ועמודה שבהם הוצבה כבר מלכה, באלגוריתם כזה יהיו שמונה מצבים להצבת המלכה בשורה הראשונה, שבעה בשורה השנייה וכו' מה שגורר רק  8! מצבים.

כיוון שניסוח החידה פשוט והפתרון איננו טריוויאלי, החידה משמשת כתרגיל נפוץ בתכנות. קיימות שיטות תכנות שונות בהם נתן לממש פתרון, בהן התפשטות אילוצים, תכנות לוגי, אלגוריתמים גנטיים וחיפוש מקומי.      

בקורסים בסיסיים במדעי המחשב, נהוג לפתור את החידה באמצעות אלגוריתם רקורסיבי בשיטת הנסיגה. אלגוריתם זה איננו יעיל ביחס לאלגוריתמים ידועים אחרים אך הוא פשוט יחסית למימוש.  ניתן לתאר את האלגוריתם בקווים כלליים באופן הבא: 
התחילו מהשורה העליונה (8) והציבו מלכה בתחילת השורה (א). עברו לשורה הבאה, התחילו מתחילת השורה והתקדמו לסופה עד שתמצאו את המקום הראשון שאינו מאוים על ידי המלכה הקודמת. המשיכו כך שורה אחרי שורה, בכל אחת, מצאו את המקום הראשון בשורה שלא מאוים על ידי המלכות מהשורות הקודמות. אם הגעתם לשורה שבה לא קיים מקום לא מאוים, חזרו לשורה הקודמת והציבו את המלכה במקום הבא שאינו מאוים באותה השורה. יש להמשיך בביצוע האלגוריתם (להתקדם ולסגת במידת הצורך) עד למילוי כל השורות.

השאלה האם ניתן, בהינתן פתרון חלקי, להשלים אותו לפתרון מלא עבור לוח כללי, היא NP שלמה https://jair.org/index.php/jair/article/view/11079

## וריאציות
ניתן לשאול שאלה דומה גם לגבי שאר כלי המשחק: מהו המספר המקסימלי של מלכים, צריחים, פרשים או רצים שניתן להציב על הלוח בלי שאף שניים יאיימו זה על זה?

שאלה נוספת שניתן לשאול היא - מה המספר המינימלי של כלים שיש להציב כך שכל הלוח יהיה מאוים? (המשבצת עליה מוצב הכלי נחשבת מאוימת).

שאלות אלה ניתן לשאול גם על כלים אגדתיים שונים.

### גודל הלוח
ניתן לשאול את החידה גם על לוח בגודל אחר מגודל 8x8, כלומר, הצבה של N מלכות על לוח שגודלו NxN. בטבלה שלהלן מוצגים מספר הפתרונות לגדלים שונים (N) של הלוח ומספר המלכות (פתרונות יסודיים הם פתרונות שאי אפשר לקבל אותם אחד מהשני בעזרת שיקוף הלוח וסיבובו):

מספר הפתרונות המדויק באופן כללי אינו ידוע.

## ראו גם
* חידת מסע הפרש 

## קישורים חיצוניים

* פתרון מודרך
* חידת מלכות דומה
* 
*  
* פתרון לחידת 8 המלכות בעברית, באתר G4A

## הערות שוליים

שמונה המלכות
קטגוריה:רקורסיה
יחס אות לרעש

ממוזער|השוואה בין אות רצוי (הגרף העליון, מסומן באות A) לבין אות שהצטרף אליו רעש מועט (הגרף התחתון, מסומן באות B).
**יחס אות לרעש** (בראשי התיבות הנפוצים באנגלית: **SNR**, או בעברית **יאל"ר**) הוא היחס בין עוצמת האות הרצוי או בעל המשמעות, לבין עוצמת הרעש הכולל.
היחס מתאר את המידה שבה הרעש הבלתי רצוי הוא משמעותי או חזק, היחס מהווה אינדקציה עבור שימוש באות וניתוחו.

חוק שאנון-הארטלי מציג את הקשר בין יחס אות לרעש, לבין רוחב סרט והקיבולת של ערוץ תקשורת.

## הגדרה
**יחס אות לרעש** מוגדר מתמטית כיחס בין ממוצע עוצמת האות וממוצע עוצמת הרעש, בתחום תדרים מוגדר:

:
\mathrm{SNR} = {P_\mathrm{signal} \over P_\mathrm{noise}} = \left ( {A_\mathrm{signal} \over A_\mathrm{noise} } \right )^2
כאשר P הוא ממוצע ההספק של האות או הרעש, ו־A הוא שורש ממוצע הריבועים של האות או הרעש.

על מנת להקל על ביצוע החישובים, נהוג לבצע אותם בדציבלים על סקלה לוגריתמית באמצעות הנוסחה:
:
\mathrm{SNR (dB)} = 10 \log_{10} \left ( {P_\mathrm{signal} \over P_\mathrm{noise}} \right ) = 20 \log_{10} \left ( {A_\mathrm{signal} \over A_\mathrm{noise}} \right )


## שיפור SNR בפועל
כל המדידות האמתיות מופרעות מרעש. הרעשים כוללים רעש אלקטרוני ואירועים חיצוניים המשפיעים על התופעה הנמדדת - רוח, כוח המשיכה של הירח, שינויי טמפרטורה וכדומה, תלוי במה שנמדד וברגישות של המכשיר המודד. לעיתים קרובות ניתן להפחית את הרעש על ידי שליטה על הסביבה. אם לא, כאשר תיאורו של הרעש מוכר ושונה מהאות אותו רוצים להעביר, ניתן לסנן את הרעש או לעבד את האות לאות הרצוי (כלומר לרוחב פס).

לדוגמה, לפעמים ניתן להשתמש במגבר נעילה  כדי לווסת ולהגביל את האות בתוך רוחב פס צר מאוד ולאחר מכן לסנן את האות המתקבל לרוחב הפס הצר שבה הוא נמצא, ובכך לחסל את רוב הרעש שברוחב פס.

כאשר האות הוא קבוע או מחזורי ואות הרעש הוא אקראי, ניתן לשפר את ה-SNR על ידי ממוצע של מדידות. במקרה זה הרעש פוחת ביחס ישר לשורש הריבועי של מספר דגימות ממוצעים.

בנוסף, רעש פנימי של מערכות אלקטרוניות יכול להיות מופחת על ידי מגברי רעש נמוך.

## שימושים בתקשורת
### בתקשורת אנלוגית
בתקשורת אנלוגית, יחס אות לרעש הוא מדד חשוב אשר באמצעותו נבדק טיב האות בנקודות שונות בשרשרת RF המעבירה אות ממקום מסוים ליעדו; במוצא המשדר, אנטנת השידור, באנטנה הקולטת, בגלאי ועוד.

**רעש** נוצר בתווך השידור שבין כל אחד מהרכיבים (אוויר, כבל קואקסיאלי ועוד), כל רכיב יוצר בעצמו רעש ובנוסף עשוי להיות רעש נלווה לאות (למשל רעש שוט).

### בתקשורת הדיגיטלית
עבור אותות דיגיטליים מוגדרים מספר מדדים מקבילים אשר בעזרתם ניתן לאפיין את טיב האות:
# "יחס אות לרעש דיגיטלי": 
Q=\frac{I_1-I_0}{\sigma_1+\sigma_0}.
# יחס אות לרעש קוונטיזציה (SQNR)
# יחס סיביות שגויות (BER)

## בתקשורת האופטית
המונח "יחס אות לרעש" משמש בתחום גלאי האור לתיאור כמותי של הרעש שהגלאי קולט.

## ראו גם
* PSNR
* NEP
* אור תועה
* ספרת רחש

## קישורים חיצוניים

*יחס אות לרעש באתר אסטרופדיה

קטגוריה:ערכים שבהם תבנית בריטניקה אינה מתאימה
קטגוריה:תורת האינפורמציה
קטגוריה:רעש (אלקטרוניקה)
קטגוריה:עיבוד אותות
קטגוריה:יחסים הנדסיים
בדיקת שתן

שמאל|ממוזער|150px|דגימת שתן
**בדיקת שתן** היא אחת הבדיקות השכיחות ביותר באבחון הרפואי. בדיקת מעבדה של נוזל השתן מאפשרת זיהוי מרכיבים הנמצאים בו, המעידים על קיומם של מחלות וזיהומים. בנוסף לכך משמשת בדיקת השתן כאמצעי מהימן להערכת תפקוד הכליות.

כיום נעשה שימוש רב בבדיקות השתן כאמצעי לגילויים של תרופות, כימיקלים וסמים אסורים הנמצאים בגופם של הנבדקים ומופרשים בשתן. במיוחד רווחת הבדיקה במקצועות הספורט, כאמצעי לגילוי שימוש אסור בסמים אסורים.

## דרך הבדיקה
בעת הבדיקה מתבקש הנבדק להטיל שתן לכוסית, שתכולתה נבדקת בעזרת "סטיק" - מקלון בעל ריבועים צבעוניים, המשנים את גווניהם בהתאם לאופי השתן. אפשרויות אחרות הן בדיקות בעזרת מיקרוסקופ או באמצעות מכשירים אלקטרוניים, הנותנים לרוב מידע מדויק יותר.

## סוגי הבדיקות
* בדיקת שתן כללית
* תרבית שתן
* קריאטינין בשתן
* מיקרואלבומין בשתן 
* אוסמולליות בשתן
* בדיקת היריון
* קורטיזול בשתן
* איסוף שתן
* בדיקת שתן לציטולוגיה

## ראו גם
* הפרשת נתרן יחסית

שתן
קטגוריה:שתן
קטגוריה:בדיקות שתן